Document ID: 32005D0443

KOMISIJAS LĒMUMS
(2005. gada 14. jūnijs)
par Apvienotās Karalistes maksājumiem euro sakarā ar dažiem izdevumiem, kas radušies ar kopējo lauksaimniecības politiku saistītu juridisku instrumentu piemērošanas rezultātā
(izziņots ar dokumenta numuru K(2005) 1730)
(Autentisks ir tikai teksts angļu valodā)
(2005/443/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1998. gada 15. decembra Regulu (EK) Nr. 2799/98, ar ko nosaka euro agromonetāro režīmu (1),
ņemot vērā Komisijas 1998. gada 22. decembra Regulu (EK) Nr. 2808/98, ar ko nosaka sīki izstrādātus noteikumus euro agromonetārā režīma piemērošanai lauksaimniecībā (2), un jo īpaši tās 12. panta 4. punktu,
tā kā:
(1)
Regulas (EK) Nr. 2799/98 8. pantā noteikts, ka dalībvalstis, kas nepiedalās un plāno ar kopējo lauksaimniecības politiku saistītu juridisko instrumentu piemērošanas rezultātā radušos izdevumus maksāt euro, veic tādus pasākumus, lai euro izmantošana neradītu sistemātiskus ieguvumus, salīdzinot ar valsts valūtas izmantošanu.
(2)
Ar Komisijas 2001. gada 30. janvāra Lēmumu 2001/121/EK par Apvienotās Karalistes maksājumiem euro sakarā ar dažiem izdevumiem, kas radušies ar kopējo lauksaimniecības politiku saistītu juridisku instrumentu piemērošanas rezultātā, un ar ko atceļ Lēmumu 2000/328/EK (3), ir apstiprināti attiecīgi Apvienotās Karalistes paziņotie pasākumi.
(3)
Apvienotā Karaliste 2005. gada 14. aprīlī informēja Komisiju par nodomu grozīt ar Lēmumu 2001/121/EK apstiprinātos pasākumus un paziņoja jaunos pasākumus, kurus tā plāno veikt, lai novērstu sistemātiskus ieguvumus, kas rodas, izmantojot euro, nevis sterliņu mārciņas. Minēto paziņojumu Komisija saņēma 2005. gada 14. aprīlī.
(4)
Apvienotās Karalistes plānoto pasākumu kopsavilkums ir šāds:
-
uzņēmējiem Kopienas tiesību aktos noteiktās summas var maksāt euro,
-
uzņēmēji uzņemas visu ar maiņas kursu saistīto risku, kas rodas, veicot konvertēšanu sterliņu mārciņās,
-
uzņēmējiem jāuzņemas pastāvīgas saistības vismaz viena gada garumā,
-
attiecībā uz vienreizējo maksājumu un citiem tiešajiem maksājumiem, kas minēti Padomes 2003. gada 29. septembra Regulā (EK) Nr. 1782/2003, ar ko izveido kopīgus tiešā atbalsta shēmu noteikumus saskaņā ar kopējo lauksaimniecības politiku un izveido dažas atbalsta shēmas lauksaimniekiem un ar kuru groza Regulas (EEK) Nr. 2019/93, (EK) Nr. 1452/2001, (EK) Nr. 1453/2001, (EK) Nr. 1454/2001, (EK) Nr. 1868/94, (EK) Nr. 1251/1999, (EK) Nr. 1254/1999, (EK) Nr. 1673/2000, (EEK) Nr. 2358/71 un (EK) Nr. 2529/2001 (4), uzņēmēji var izvēlēties maksājumus euro, iesniedzot vienoto pieteikumu, kas minēts 11. panta 2. punktā Komisijas 2004. gada 21. aprīļa Regulā (EK) Nr. 796/2004, ar ko paredz sīki izstrādātus noteikumus, lai ieviestu savstarpēju atbilstību, modulāciju un integrēto administrēšanas un kontroles sistēmu, kura paredzēta Padomes Regulā (EK) Nr. 1782/2003, ar ko izveido kopīgus tiešā atbalsta shēmu noteikumus saskaņā ar kopējo lauksaimniecības politiku un izveido dažas atbalsta shēmas lauksaimniekiem (5),
-
attiecībā uz tirgus atbalsta pasākumiem, lai saņemtu maksājumus euro, uzņēmējiem jāpiesakās trīs mēnešus pirms noteicošās dienas; arī par attiekšanos no tā jābrīdina trīs mēnešus pirms noteicošās dienas; jauni maksājumi euro pēc tam iespējami tikai tad, kad pagājis vienu gadu ilgs gaidīšanas laiks.
(5)
Minētie pasākumi atbilst Regulā (EK) Nr. 2799/98 noteiktajam mērķim, proti, novērst sistemātisku ieguvumu, kas rodas, izmantojot euro, nevis attiecīgās valsts valūtu. Tādēļ minētie pasākumi ir jāapstiprina.
(6)
Šā iemesla dēļ Lēmums 2001/121/EK jāatceļ un jāaizstāj ar šo lēmumu,
IR PIEŅĒMUSI ŠO LĒMUMU.
1. pants
Ar šo tiek apstiprināti Apvienotās Karalistes 2005. gada 14. aprīlī paziņotie un pielikumā uzskaitītie pasākumi par maksājumiem euro sakarā ar izdevumiem, kas radušies ar kopējo lauksaimniecības politiku saistītu juridisko instrumentu piemērošanas rezultātā.
2. pants
Lēmumu 2001/121/EK atceļ.
3. pants
Šis lēmums ir adresēts Lielbritānijas un Ziemeļīrijas Apvienotajai Karalistei.
Briselē, 2005. gada 14. jūnijā

Labels: 2
15
18
6